text: Weekendvejret: Først solskin - så blæst og slud
  09 februar 2018 kl. 13.48
  Weekendvejret bliver en blandet landhandel. Lørdag kan byde på solskin udvalgte steder, mens søndagen bliver grå og blæsende.
  Vejret i weekenden byder både på skolskin og på gråt og blæsende vejr.
  Lørdag begynder godt med sol og tørt vejr de fleste steder i Syd- og Sønderjylland. I løbet af dagen bliver det dog mere skyet, og der kan komme sne længst mod vest.
  Temperaturerne vil ligge lige over frysepunktet på mellem 1 og 3 graders varme, oplsyer DMI.
  Natten bliver skyet og sidst på natten kommer der nedbør - nok som sne i Vestjylland. Vinden tager også til og bliver jævn til hård fra syd og sydøst, og ved Vestkysten kan det blive op til kuling.
  Søndag begynder våd og grå med udbredt nedbør - mest som sne, men senere søndag går det over i slud og regn.
  Det bliver ret blæsende med frisk vind til kuling fra sydøst. I løbet af eftermiddagen drejer vinden til sydvest, og det betyder hård vind til hård kuling med kraftige vindstød og temperaturer på mellem 1 og 3 graders varme.
  